積善堂
作者：晁說之
朝代：宋

paragraphs: 我家得姓自衛史，文王之昭鍾厥美。
西京御史府大夫，父慈子忠不惜死。
至今墓上無曲棘，潁川歲時虔廟祀。
中原喪亂厭風塵，南渡不及渡遼水。
晚惟道武攬英雄，遼東之晁同興起。
世封潁川刺濟州，子孫嬋媛冠劍偉。
唐有賢良如漢初，名動集賢爲學士。
是時海內圖書家，一晁未議張與李。
忠實文華入本朝，三祖百孫同一體。
中祖潁川襲遠封，東祖西祖復於濟。
自從決策罷兵來，平進不厭百寮底。
即今門戶益衰微，攬古懷今情曷已。
上恩坱圠播無垠，宿莽心存春藿靡。
漳州有母行百齡，疏封鈿服明光裏。
夫人眼力尚針縷，拜恩不易從稚齒。
初惟夫人有子賢，曰此布濩敢不俾。
何勞夢帝血面論，直以微誠動旒扆。
華堂白髮喜更新，即看青袍子高第。
壽斝千場日未央，膝下曾玄扶且倚。
中眷有孫不能鳴，東眷孫文刊燁煒。